Predkladacia správa

	Návrh zákona o energetickej hospodárnosti budov sa predkladá na rokovanie vlády SR na základe Plánu práce vlády SR na rok 2005.

	Tento zákon ustanovuje postupy a opatrenia na zlepšenie energetickej hospodárnosti budov s cieľom optimalizovať vnútorné prostredie v budovách a znížiť emisie oxidu uhličitého z prevádzky budov a pôsobnosť orgánov verejnej správy.

	Zámerom tohto návrhu zákona je mať právny predpis plne kompatibilný so smernicou 2002/91/ES a schválený v čase, ktorý Európska únia členským štátom v tejto smernici ukladá.

	Zo smernice 2002/91/ES vyplýva, že členské štáty uvedú do platnosti zákony, predpisy a administratívne opatrenia potrebné na dosiahnutie súladu s touto smernicou najneskôr do 4. januára 2006. Zámerom MVRR SR bolo predložiť návrh zákona do vlády SR do 30. júna 2005 a tým vytvoriť predpoklad jeho schválenia v Národnej rade SR dokonca roka 2005 s účinnosťou od 1. januára 2006.

	Obsah smernice je v podstatnej časti prepísaný do návrhu zákona s tým, že nové stavebno-technické požiadavky sú dané do súladu so súčasným slovenským právom. Pre splnenie zámerov Smernice 2002/91/ES je potrebné pre naplnenie zákona pripraviť metodiku výpočtu integrovanej energetickej hospodárnosti a postup energetickej certifikácie budov. Tieto dve metodiky budú tvoriť osnovu MVRR SR pre odbornú prípravu v Slovenskej komore stavebných inžinierov. 

	Návrh zákona bol predložený na medzirezortné pripomienkové konanie v dňoch       24. mája 2005 až 14. júna 2005. Všetky oslovené pripomienkujúce orgány zaslali svoje pripomienky v stanovenom termíne. Vyhodnotenie pripomienok tvorí prílohu tohto návrhu zákona. Zásadné pripomienky boli odstránené, preto materiál bol predložený do Legislatívnej Rady vlády SR bez rozporov.

	Návrh zákona bol prerokovaný v Legislatívnej Rade vlády SR dňa 19. 7. 2005. Drobné legislatívno-technické pripomienky boli premietnuté do návrhu zákona. Návrh zákona obsahuje základné princípy vykonávacieho predpisu k zákonu na základe požiadavky Legislatívnej Rady vlády.

	Podľa priloženého návrhu nároku Ministerstva hospodárstva SR na počet osôb a výšku finančných prostriedkov pre zabezpečenie výkonu štátneho dozoru Štátnou energetickou inšpekciou prijatie zákona zakladá nárok na zvýšenie štátneho rozpočtu o 5 146 tis. Sk od roku 2008. Tento nárok je súčasťou návrhu štátneho rozpočtu MH SR na roky 2006 – 2008 pre rok 2008.

	Navrhujeme, aby návrh zákona o energetickej hospodárnosti budov po prerokovaní a schválení vo vláde SR bol predložený ako vládny návrh zákona na rokovanie a schválenie v NR SR.